পশ্চিম পাকিস্তান অন্তর্বর্তীকালীন পরিষদ নির্বাচন, ১৯৫৬

১৪ অক্টোবর ১৯৫৫ সালে এক ইউনিট ব্যবস্থা অনুযায়ী পশ্চিম পাকিস্তান গঠিত হওয়ার পর ১৯ জানুয়ারি ১৯৫৬ সালে সদ্য গঠিত পশ্চিম পাকিস্তান অন্তর্বর্তীকালীন পরিষদের (যা পরবর্তীতে পশ্চিম পাকিস্তান প্রাদেশিক পরিষদে পরিণত হয়) জন্য একটি পরোক্ষ নির্বাচন অনুষ্ঠিত হয়। নির্বাচনে পাকিস্তান মুসলিম লীগ ২৪৫টি আসন পেয়ে একক সংখ্যাগরিষ্ঠতা অর্জন করে।

## পটভূমি
[থাম্ব|290px|এক ইউনিট কর্মসূচির মাধ্যমে চারটি প্রদেশকে একত্রিত করে একক প্রদেশ [পশ্চিম পাকিস্তান গঠন করা হয়।]]
অক্টোবর ১৯৫৫ সালে এক ইউনিট সংক্রান্ত বিল পাকিস্তান গণপরিষদে পাশ হয় এবং পাকিস্তানের গভর্নর জেনারেল ইস্কান্দার মির্জার আদেশ জারির ফলে পাকিস্তানের পশ্চিমাঞ্চলের প্রায় সকল প্রদেশ, কেন্দ্রশাসিত এলাকা ও দেশীয় রাজ্য নিয়ে পশ্চিম পাকিস্তান নামক প্রদেশ গঠিত হয়। মোশতাক আহমেদ গুরমানিকে প্রদেশের গভর্নর নিযুক্ত করা হয় এবং স্বতন্ত্র রাজনীতিবিদ খান আবদুল জব্বার খানকে মুখ্যমন্ত্রী করে ১৪ অক্টোবরে প্রদেশটির জন্য একটি অন্তর্বর্তীকালীন মন্ত্রিসভা গঠিত হয়। পশ্চিম পাকিস্তান প্রতিষ্ঠা আইন, ১৯৫৫ অনুযায়ী প্রাদেশিক গভর্নর ও ৩১০ প্রাদেশিক পরিষদ সদস্য নিয়ে ১৮ মাস মেয়াদী একটি অন্তর্বর্তীকালীন প্রাদেশিক পরিষদ গঠন করা হয়। আইনে পাকিস্তানের গভর্নর জেনারেল দ্বারা নির্ধারিত তারিখে অন্তর্বর্তীকালীন পরিষদের জন্য একটি নির্বাচন আয়োজনের কথা উল্লেখ ছিল। ২০ ডিসেম্বর ১৯৫৫ সালে গভর্নর জেনারেল ইস্কান্দার মির্জা পরবর্তী মাসের ১৯ তারিখে নির্বাচন ঘোষণা করে।

## মনোনয়ন ও ফলাফল
১২ জানুয়ারি ১৯৫৬ সালে আসন্ন নির্বাচনের মনোনয়নপত্র জমা দেওয়ার তারিখ নির্ধারিত হয়েছিল। করাচি জেলা থেকে ৪৬৮, লাহোর জেলা থেকে ২৪, পেশোয়ার জেলা থেকে ৪৫, রাওয়ালপিন্ডি জেলা থেকে ১১, খায়েরপুর জেলা থেকে ২০, গুজরানওয়ালা জেলা থেকে ১১, হায়দ্রাবাদ জেলা থেকে ২৬ এবং কোয়েটা বিভাগ থেকে ৩৬ জন মনোনয়নপত্র জমা দিয়েছিলেন। ১৩ জানুয়ারি ১৯৫৬ সালে ১৮ প্রার্থী বিনা প্রতিদ্বন্দ্বিতায় নির্বাচিত হয়েছিল এবং ১২ প্রার্থীর মনোনয়নপত্র বাতিল ঘোষিত হয়েছিল। ১৮ জানুয়ারি ১৯৫৬ সালে প্রাদেশিক মুখ্যমন্ত্রী খান আবদুল জব্বার খান সহ আরও ১৬ জন বিনা প্রতিদ্বন্দ্বিতায় নির্বাচিত হয়েছিল। এই দিনে হায়দ্রাবাদে মনোনয়নপত্র প্রত্যাহার করতে রিটার্নিং অফিসারের নিকট যাওয়ার সময় আগ্নেয়াস্ত্রের গুলিতে একজন আহত হয়। ঝংয়ে নির্বাচন সম্পর্কিত উত্তেজনামূলক পরিস্থিতির জন্য ২১ জানুয়ারি ১৯৫৬ সাল পর্যন্ত ১৪৪ ধারা জারি করা হয়। নির্বাচনে অন্তত ৬০০ জন প্রার্থী প্রতিদ্বন্দ্বিতা করে।

১৯ জানুয়ারি ১৯৫৬ সালে ভোটগ্রহণ ও নির্বাচন প্রক্রিয়া সমাপ্ত হয়। নির্বাচনে সৈয়দ আবিদ হোসেন ছাড়া মুখ্যমন্ত্রী সহ মন্ত্রিসভার সবাই নির্বাচিত হয়েছিল। নির্বাচনে পাকিস্তান মুসলিম লীগ সংখ্যাগরিষ্ঠতা লাভ করে। দলটির ২৪৫ জন প্রার্থী অন্তর্বর্তীকালীন পরিষদে নির্বাচিত হয়েছিল।

## উত্তরপ্রভাব

নির্বাচনের পরে পশ্চিম পাকিস্তানের অন্তর্বর্তীকালীন পরিষদ গঠিত হয়। খান আবদুল জব্বার খানের মন্ত্রিসভার সব সদস্য পাকিস্তান মুসলিম লীগের ছিল এবং তিনি দলটিতে যোগ দিতে চাইছিলেন না। মার্চে ইস্কান্দার মির্জার মধ্যস্থতায় চুক্তি হয় যে পরবর্তী প্রাদেশিক নির্বাচন না হওয়া পর্যন্ত খান আবদুল জব্বার খান নিরপেক্ষ মুখ্যমন্ত্রী হিসেবে কোনো রাজনৈতিক দলে যোগ না দিয়ে দায়িত্ব পালন করে যাবেন। কিন্তু একই মাসে মুখ্যমন্ত্রী নতুন একটি রাজনৈতিক দল গঠনের ইচ্ছা প্রকাশ করেন, তিনি পাকিস্তান মুসলিম লীগের ৮ প্রাক্তন রাজনীতিবিদদের নিয়ে নতুন মন্ত্রিসভা গঠন করেন। ইতোপূর্বে ২৩ মার্চ ১৯৫৬ সালে পাকিস্তানের সংবিধান কার্যকর হওয়ার দিনে অন্তর্বর্তীকালীন পরিষদকে পশ্চিম পাকিস্তান প্রাদেশিক পরিষদে পরিণত করা হয়েছিল। ৩ এপ্রিল ১৯৫৬ সালে পশ্চিম পাকিস্তান প্রাদেশিক পরিষদের সংসদীয় দলের জন্য পাকিস্তান মুসলিম লীগের সদস্যগণ সরদার বাহাদুর খানকে নির্বাচিত করে। একই দিনে সংসদীয় দলটি সিদ্ধান্ত নেয় যে তারা মন্ত্রিসভার সদস্য হিসেবে শুধু তাদের দলের সদস্যকেই মেনে নিবে। নির্বাচিত সংসদীয় দলের প্রধান প্রাদেশিক গভর্নরের কাছে সংখ্যাগরিষ্ঠ হিসেবে তাকে নতুন মন্ত্রিসভা গঠন করতে দেওয়ার দাবি করেন। অন্যদিকে খান আবদুল জব্বার খান মীমাংসার জন্য পশ্চিম পাকিস্তান প্রাদেশিক পরিষদে অনাস্থা ভোট আয়োজনের পরামর্শ দেন। ২৩ এপ্রিল ১৯৫৬ সালে অন্তর্বর্তীকালীন রাষ্ট্রপতি ইস্কান্দার মির্জা ও প্রাদেশিক গভর্নর মোশতাক আহমদ গুরমানির সহায়তায় খান আবদুল জব্বার খান রিপাবলিকান পার্টি গঠন করে। খান আবদুল জব্বার খান নতুন রাজনৈতিক দলের ক্ষেত্রে পশ্চিম পাকিস্তান প্রাদেশিক পরিষদের অনেক সদস্যের সাহায্য পেয়েছিলেন। রিপাবলিকান পার্টি প্রতিষ্ঠার পর পশ্চিম পাকিস্তান প্রাদেশিক পরিষদে পাকিস্তান মুসলিম লীগ একক সংখ্যাগরিষ্ঠতা হারিয়ে ফেলে। ১৯ মে ১৯৫৬ সালে লাহোরে পশ্চিম পাকিস্তান প্রাদেশিক পরিষদের প্রথম মেয়াদের অধিবেশন বসে। প্রাদেশিক পরিষদে পাকিস্তান মুসলিম লীগের ১৬১ প্রাদেশিক সদস্য ও রিপাবলিকান পার্টির ১৫৬ প্রাদেশিক সদস্য ছিল বলে দাবি করা হয়েছিল। খান আবদুল জব্বার খানের মন্ত্রিসভা বিলুপ্তির জন্য পাকিস্তান মুসলিম লীগকে প্রাদেশিক পরিষদে স্পিকার নির্বাচনে রিপাবলিকান পার্টির মনোনীত প্রার্থী হেরে যাওয়ার পর প্রাদেশিক সরকারের বিরুদ্ধে অনাস্থা প্রস্তাব কিংবা বাজেট অধিবেশনের সময় ছাটাই প্রস্তাব উত্থাপন করে ভোটে জিততে হতো। ২০ মে ১৯৫৬ সালে প্রাদেশিক স্পিকার নির্বাচনে রিপাবলিকান পার্টির মনোনীত প্রার্থী চৌধুরী ফজল এলাহি পাকিস্তান মুসলিম লীগের মনোনীত প্রার্থী মীর গোলাম আলী তালপুরের চেয়ে ১টি ভোট বেশি পেয়ে নির্বাচিত হয়। দুই প্রার্থীর প্রাপ্ত ভোট সমান হওয়ায় প্রাদেশিক পরিষদের সভাপতি মমতাজ হাসান কিজিলবাশ নিজের ভাগ্য নির্ধারণকারী ভোটটি চৌধুরী ফজল এলাহিকে প্রদান করেন। অভিযোগ করা হয়েছিল যে দুজন প্রাদেশিক পরিষদ সদস্যকে পাকিস্তান মুসলিম লীগের প্রার্থীর জন্য ভোট দিতে বিরত থাকতে বাধ্য করা হয়েছিল।

## তথ্যসূত্র

বিষয়শ্রেণী:পশ্চিম পাকিস্তান
বিষয়শ্রেণী:১৯৫৬-এ পাকিস্তানে নির্বাচন
বিষয়শ্রেণী:পাকিস্তানে পরোক্ষ নির্বাচন
বিষয়শ্রেণী:প্রশাসনিক একক অনুযায়ী পাকিস্তানে নির্বাচন